
A párkapcsolati stressz, az érintéstől való idegenkedés és az elkerülő kötődés összefüggései

Kulcsszavak: diádikus stressz; affektív érintés; kötődés
A kutatás célja az érintéstől való idegenkedés, az elkerülő kötődés és a krónikus intradiádikus stressz között fennálló kapcsolat vizsgálata volt. Arra a kutatási kérdésre kerestem a választ, hogy az érintéstől való idegenkedés összefüggése a hosszú távú krónikus stresszel részben az elkerülő kötődés mediátor változón keresztül érvényesül-e, illetve amennyiben igen, az elkerülő kötődés szintjének kontroll alatt tartásával is megtalálható-e ez a kapcsolat. A vizsgálat keresztmetszeti felépítésű, az adatgyűjtés kényelmi mintavétellel, online zajlott. A jelen tanulmány alapjául szolgáló kutatás adatfelvételében nem vettem részt, így az adatgyűjtés folyamatára és a minta kialakítására nem volt közvetlen ráhatásom. Ugyanakkor egy másik, szintén az érintés témakörét vizsgáló kutatás adatfelvételében közreműködöm, mely mélyíti a téma iránti érdeklődésemet és az ehhez kapcsolódó tudásomat.
Az érintéstől való idegenkedés változót a Hét Érintés Kérdőív, az elkerülő kötődést az ECR-R-H, a krónikus intradiádikus stresszt pedig az MSQ-C-HU validált mérőeszközök segítségével mértem. A változók közötti összefüggések vizsgálatára mediációs elemzést és parciális korrelációt végeztem. A kérdőívcsomag kitöltésében 791 fő vett részt. A mediációs eredmények alátámasztották azt a kutatási kérdést, miszerint az érintéstől való idegenkedés összefüggése a hosszú távú krónikus stresszel részben az elkerülő kötődés mediátor változón keresztül érvényesül, azonban a parciális korreláció szerint az érintéstől való idegenkedés és az intradiádikus krónikus stressz között abban az esetben is pozitív irányú, gyenge mértékű összefüggés található, amennyiben az elkerülő kötődés szintjét kontrolláljuk. A kutatási eredmények rámutatnak arra, hogy az érintéstől való idegenkedés fontos tényező a párkapcsolati stressz vonatkozásában, melyet az elkerülő kötődés felerősíthet.




